Deși punerea în aplicare a uniunii vamale este responsabilitatea administrației vamale a fiecărui stat membru în parte, Comisia a subliniat în comunicarea sa că natura uniunii vamale implică o interdependență între administrațiile naționale. Noul cadru privind normele și formalitățile vamale sub forma Codului vamal al Uniunii, care a intrat în vigoare în 2016, poate funcționa corect numai dacă există condiții de concurență echitabile, cu norme aplicate uniform de către toate administrațiile vamale, și numai dacă sunt finalizate sistemele electronice interoperabile aferente codului la nivelul UE. În plus, uniunea vamală prevede, de asemenea, o cooperare mai strânsă între autoritățile vamale și alte autorități de asigurare a respectării legii care își desfășoară activitatea la frontierele UE, inclusiv prin interoperabilitatea dintre sistemele informatice relevante. De asemenea, este nevoie de o strategie mai cuprinzătoare pe termen lung pentru dezvoltarea și întreținerea sistemelor electronice vamale, având în vedere în special costurile ridicate implicate. În cadrul comunicării, au fost identificate acțiunile necesare pentru a realiza aceste obiective și a fost luat angajamentul să se prezinte Consiliului și Parlamentului un raport bienal periodic cu privire la progresele înregistrate în ceea ce privește acțiunile.

- Codul vamal al Uniunii Codul aplicabil din 2016 are ca obiectiv principal o mai bună protecție a resurselor financiare ale Uniunii (resursele proprii). Acesta are ca scop: (i) protecția împotriva fraudei (eliminarea lacunelor, eliminarea interpretării și aplicării inconsecvente ale normelor și asigurarea accesului electronic al autorităților vamale la informații relevante), (ii) asigurarea unei aplicări mai armonizate și standardizate a controalelor vamale de către statele membre, pe baza unui cadru comun de gestionare a riscurilor și a unui sistem electronic de punere în aplicare a acestuia, și (iii) asigurarea unui sistem comun de garanții. Aceste măsuri sunt menite nu numai să protejeze mai bine interesele financiare ale UE și securitatea și siguranța cetățenilor UE, ci și să prevină comportamentul anticoncurențial în diferitele puncte de intrare și de ieșire ale UE. Eventualele deficiențe identificate sunt rezolvate prin intermediul modificărilor în curs de elaborare și al actualizărilor aduse codului.

- Criterii comune de risc și standarde privind riscurile financiare Din 2005, autoritățile vamale desfășoară activități de gestionare a riscurilor pe baza unui cadru comun al UE de gestionare a riscurilor. Acest cadru include mai multe acțiuni de sprijinire a statelor membre pentru a aborda riscurile financiare în mod sistematic. În 2018, Comisia a adoptat o decizie de punere în aplicare care stabilește criteriile comune de risc și standardele privind riscurile financiare. La sfârșitul anului 2019, statele membre au aprobat orientările privind punerea în aplicare a criteriilor de risc financiar menite să ofere o interpretare comună a deciziei și a principalelor elemente ale acesteia pentru a asigura punerea sa în aplicare corectă și pentru a evita divergențele de interpretare. Orientările au fost concepute ca un instrument care poate fi revizuit periodic pentru a ține seama de evoluția constantă a riscurilor financiare, în raport cu necesitatea de a identifica noi amenințări și tendințe și de a reacționa la acestea. Comisia acordă constant sprijin statelor membre în ceea ce privește punerea în aplicare a Deciziei privind criteriile de risc financiar.

- Comerțul electronic Autoritățile vamale sprijină, de asemenea, noile norme în materie de TVA care sunt puse în aplicare pentru a preveni frauda și a asigura condiții de concurență echitabile pentru comerțul electronic (transporturi cu valoare scăzută). A fost adoptată o legislație vamală relevantă privind colectarea TVA și schimbul de informații aferent, iar punerea în aplicare a proceselor și a sistemelor informatice este în curs de desfășurare. De asemenea, Comisia a instituit un grup de proiect care să abordeze subevaluarea, care este deosebit de acută în contextul comerțului electronic (a se vedea rubrica referitoare la comerțul electronic de mai jos).

- Regimul vamal 42/63 În plus, autoritățile vamale sprijină eforturile depuse în domeniul fiscal pentru a lupta împotriva fraudei. Regimul vamal 42/63 (CP42/63) permite ca mărfurile să fie importate sau reimportate în UE fără plata TVA până în momentul în care mărfurile ajung în statul membru de destinație finală. CP42 reprezintă o simplificare importantă pentru afacerile legitime, dar există motive serioase de îngrijorare că se abuzează de CP42 pentru a evita TVA și a se plăti taxe mai mici. În 2018, a fost modificat Regulamentul (UE) nr. 904/2010 al Consiliului pentru a aborda această problemă. Printre altele, acesta prevede accesul autorităților vamale la Sistemul de schimb de informații privind TVA pentru validarea numerelor TVA ale importatorilor care efectuează importuri scutite de TVA, precum și accesul administrațiilor fiscale la sistemul electronic de supraveghere vamală pentru verificarea importurilor scutite de TVA. Regulamentul a intrat în vigoare în 2020 și ar trebui să aibă efect asupra fraudei legate de importurile scutite de TVA atât în ceea ce privește TVA, cât și taxele vamale (subevaluare).

3) Monitorizarea mai intensă a legislației vamale a UE

În esență, monitorizarea este unul dintre instrumentele necesare pentru a sprijini punerea în aplicare eficientă și corectă a legislației vamale a UE și pentru a identifica domeniile în care ar putea fi necesare măsuri și adaptări juridice suplimentare. De asemenea, activitățile de monitorizare pot contribui la realizarea unei evaluări mai extinse a gradului de funcționare a uniunii vamale a UE în ansamblu. Unele probleme identificate prin intermediul activităților de monitorizare pot fi abordate mai bine prin intermediul instrumentelor mai favorabile cooperării, cum ar fi consolidarea capacităților, elaborarea de bune practici și evaluarea comparativă. Altele vor avea nevoie de un cadru mai strict sau de o acțiune imediată din partea UE.

Activitățile de monitorizare sunt diverse și pot varia de la trimiterea de chestionare către statele membre, identificarea celor mai bune practici, organizarea de vizite, până la a se concentra pe consolidarea capacităților. În cadrul programului Vamă 2020, există dispoziții privind activități comune de monitorizare care permit finanțarea unor activități care implică cooperarea între țările participante, autoritățile vamale ale acestora și funcționarii acestora.

Activitățile de monitorizare din ultimii ani au fost întreprinse în principal în următoarele domenii și este probabil ca acestea să se extindă și la alte domenii pe viitor:

a) Monitorizarea utilizării simplificărilor

În noiembrie 2019, serviciile vamale ale Comisiei au demarat un exercițiu de monitorizare pentru punerea în aplicare a simplificărilor și reevaluarea autorizațiilor vamale. La aceste vizite de monitorizare, au participat experți în simplificări din partea altor state membre decât cele vizitate. În total, un eșantion reprezentativ de 10 state membre (AT, FR, LT, BE, DK, DE, IT, HR, SI, NL) au fost sau vor fi vizitate până la începutul anului 2021, sub rezerva normalizării situației după COVID-19.

Acest exercițiu de monitorizare este menit să garanteze că toate statele membre ale UE pun în aplicare Codul vamal al Uniunii în mod corect și armonizat. În special, serviciile Comisiei doresc să evalueze aplicarea de către statele membre a simplificărilor prevăzute de cod. În această primă rundă, monitorizarea s-a concentrat pe declarațiile simplificate și pe simplificarea cunoscută sub denumirea de înscriere în evidențele declarantului. Obiectivul a fost acela de a se asigura că statele membre vizitate au efectuat în mod corect reevaluările autorizațiilor de utilizare a simplificărilor care au precedat intrarea în vigoare a codului. De asemenea, s-a evaluat aplicarea de către statele membre a controalelor vamale, precum și eficiența și eficacitatea resurselor disponibile pentru aceste sarcini. Exercițiul de monitorizare ar trebui să ia în considerare și eficiența simplificărilor vamale și a măsurilor de facilitare a comerțului și ar putea conduce în timp util la îmbunătățiri legislative sau la clarificări ale orientărilor privind aplicarea simplificărilor.

Se preconizează că la finalul exercițiului va fi publicat un raport global privind rezultatele acestei monitorizări.

b) Intensificarea programului privind operatorii economici autorizați (AEO)

Programul privind operatorii economici autorizați (AEO) a fost introdus în legislația vamală a UE în 2005 ca parte a unei serii de modificări în materie de securitate aduse Codului vamal. Scopul a fost acela de a asigura securitatea și de a facilita lanțurile internaționale de aprovizionare comercială, în conformitate cu principiile stabilite în Cadrul de standarde pentru securizarea și facilitarea comerțului mondial al Organizației Mondiale a Vămilor (denumit în continuare „Cadrul SAFE”), care este menit să descurajeze terorismul internațional și să asigure colectarea veniturilor, promovând în același timp facilitarea comerțului la nivel mondial. În cadrul programului, societățile care îndeplinesc în mod voluntar criteriile prevăzute în legislația vamală a UE lucrează în strânsă cooperare cu autoritățile vamale pentru a consolida securitatea lanțului de aprovizionare. În schimb, aceste societăți primesc beneficiile prevăzute în legislație, inclusiv acces mai ușor la simplificările vamale, un număr mai mic de controale fizice și documentare și un tratament mai favorabil.

În ultimii ani, comentatorii, în special Curtea de Conturi Europeană, au formulat critici la adresa programului UE privind AEO, afirmând că AEO nu respectă dispozițiile legale și că statele membre nu controlează AEO în mod corespunzător. În Raportul său special nr. 12/2019, Curtea de Conturi Europeană a solicitat o atenție sporită în ceea ce privește respectarea de către AEO a scutirii de la plata taxelor pentru expedierile de bunuri cu valoare mică, cu un accent special pe serviciile de curierat expres și pe operatorii poștali.

Drept urmare, serviciile vamale ale Comisiei, în strânsă cooperare cu statele membre, au elaborat o strategie și o metodologie cuprinzătoare pentru a promova o punere în aplicare uniformă și mai robustă a programului și pentru a consolida și mai mult sustenabilitatea acestuia. Un pachet de măsuri detaliate a fost convenit și lansat, care include vizite pe teren în toate statele membre, mecanisme pentru o cooperare mai strânsă între AEO și experții în gestionarea riscurilor din statele membre și un atelier de monitorizare cu AEO și experți în audit.

Punerea în aplicare a măsurilor a început în iunie 2019 și va continua timp de mai mulți ani. Până în prezent, au avut loc vizite de informare în 12 state membre, iar în mod ideal, ar trebui să aibă loc vizite în toate cele 27 de state membre ale UE până la sfârșitul anului 2020. Toate vizitele pe teren au avut loc pe baza unei agende comune convenite în prealabil (monitorizare, controale interne, legătura dintre AEO și gestionarea riscurilor și vizite la servicii de curierat expres și la operatori poștali, dacă sunt AEO), pentru a permite comparabilitatea. Vizitele au implicat serviciile Comisiei împreună cu experții în AEO din statele membre. Obiectivul vizitelor a inclus identificarea bunelor practici pe care alte state membre le-ar putea adopta, contribuind astfel la o punere în aplicare mai uniformă și mai armonioasă a dispozițiilor privind AEO la nivelul UE.

Vizitele care au avut loc până în prezent au demonstrat că există numeroase bune practici, cum ar fi formarea și sensibilizarea comercianților, monitorizarea AEO și dezvoltarea bazelor de date. Printre aspectele problematice se numără lipsa cooperării între AEO și experții în gestionarea riscurilor din cadrul administrațiilor vamale; lipsa unei abordări armonizate a activităților de monitorizare; precum și neînțelegerea de către serviciile de curierat expres a responsabilităților lor cu privire la neregulile care privesc datele furnizate de către clienții acestora.

c) Monitorizarea punerii în aplicare a garanțiilor și a dispozițiilor privind remiterea/rambursarea datoriei vamale

În iulie 2019, serviciile vamale ale Comisiei au inițiat un exercițiu de monitorizare pentru a evalua punerea în aplicare a dispozițiilor prevăzute în Codul vamal al Uniunii privind garanțiile și remiterea/rambursarea datoriei vamale, trimițând un chestionar tuturor statelor membre. Pe baza analizei răspunsurilor la chestionar, sunt prevăzute alte măsuri, inclusiv vizite de monitorizare, dacă este cazul.